Pelayo Sánchez

Pelayo Sánchez Mayo  ye un ciclista profesional asturianu del equipu Movistar. 

Ye un ciclista completu, bon rodador y contrarreloxista. Pasa relativamente bien el monte. En grupos pequeños pue ser un buen sprinter. Destaca como cazador d'etapes dende les fugues.

Nel so palmarés destaca la victoria na sesta etapa del Giro d'Italia de 2024.

 Trayeutoria 

 Entamos como profesional en Burgos-BH 
Pelayo Sánchez convirtióse en profesional en 2021 col Burgos BH. Nun llogró grandes resultaos esi añu, pero foi seleicionáu pol so equipu pa competir na Vuelta a España 2021.

Na temporada 2022 terminó la Volta ao Alentejo (Portugal) en séptimu llugar, siendo'l meyor mozu. Nel añu 2023 ganó la última etapa de la Vuelta a Asturies y la primer etapa del Grande Prémio Internacional Beiras e Serra da Estrela (Portugal), llogrando'l tercer llugar na clasificación xeneral. 

 Vuelta a España 2023 
La so meyor actuación llegó na Vuelta a España. Na ventiava etapa, con final en Guadarrama, colóse na fuga de salida. Un ataque a setenta quilómetros de meta esbilló al grupu de fugaos. Nesti grupu quedaríen corredores como Wout Poels y Remco Evenepoel, que seríen finalmente'l primeru y segundu de la etapa. Pelayo tuvo fuercies pa lluchar el sprint, terminando en tercer llugar.

 Fichaxe pol Movistar 
Toes estes actuaciones llevaron al so fichaxe por un equipu World Tour, el Movistar Team, anunciáu n'ochobre de 2023. Nel aniciu de la temporada llogró la victoria nel Troféu Pollença - Port d'Andratx (Mallorca). N'abril remató na octava posición la Vuelta a Asturies y foi incluyíu nel equipu del Giro d'Italia. 

 Giro d'Italia 2024 
Pelayo allegaba al Giro coles mires de integrarse nes fugues y ganar dalguna etapa. Consiguiólo yá na sesta etapa, con final en Rapolano Terme, na provincia de Siena. Infiltróse na escapada inicial y, tres dellos ataques ente los fugaos, quedó en cabeza xunto a Julian Alaphilippe y Lukas Plapp. Alaphilippe llanzó'l sprint final; Pelayo, siempres a la so rueda, consiguió superalo nos metros finales.

Asímismo, tuvo nes escapaes de les etapes 19ª y 20ª. Na primera d'elles remató segundu, a un minutu del vencedor. Na xeneral llogró'l cuarentanu puestu, a más de dos hores del ganador.

 Resultaos en Grandes Vueltes 
 Carrera  2021  2022  2023  2024 Giro d'Italia — — —  40º Tour de Francia — — — — Vuelta a España 84ᵘ — 37ᵘ —
—: nun participaAb.: abandona

 Referencies 

 Enllaces esternos 

Categoría:Ciclistes d'Asturies
Categoría:Persones de La Ribera